

**BEASAINGO UDALBATZARI**

Wesley Aritz Corsitto Agirre jaunak, Beasaingo Udaleko Elkarrekin Podemos taldeko bozeramaileak, honako mozio hau aurkeztu du, onar dezaten:

**ZIOEN AZALPENA**

Urriaren 7an urte bat beteko da Gazako zerrendako biztanleen aurkako bonbardaketak hasi zirenetik. Egun horretatik aurrera, Israelgo Estatua bereizi gabe ari da palestinarrak erasotzen. Ondorioz, 42.000 pertsona baino gehiago erahil dituzte, tartean 20.000 haur baino gehiago; zaurituak 97.000 inguru dira, eta 10.000 desagertu daude. Herritarren %90 desplazatuta dago gaur egun, eta Libanok Israelen bonbardaketa-uholde bat pairatzen du, hamarkadetan aurrekaririk izan ez duena.

Hamasek biztanleria zibila hil izana oso gertaera larria izan zen, ikertu eta erantzuleak aurkitu behar dira, baina eraso honek ezin du inola ere justifikatu Israelgo gobernuak Gazako zerrendaren gainean ezarritako zigor kolektiboa.

Gazako zerrenda blokeo jasanezin baten pean dago duela 16 urtetik, eta horrek biztanleen bizi-baldintzak ahuldu ditu. Uraren %97 ez da edangarria, herritarren %56 muturreko pobrezian bizi da, gazteen %64 langabezian dago eta %80 nazioarteko laguntzaren mende dago.

Blokeoa gogortzea eta Gazako zerrendan oinarrizko hornidurak moztea gizateriaren aurkako krimenak dira, eta Nazioarteko Zigor Auzitegiko fiskal nagusi ohiak genozidio krimentzat jo ditu.

Gaza iparraldeko 1,4 milioi palestinar ebakuatzeko agindua eta herritar palestinarrak Sinaira eramateko asmoa legez kanpoko ekintza eta garbiketa etnikoa dira.

Testuinguru honetan, CAF enpresako gerentzia Jerusalemen tranbia linea okupatuak eraikitzen eta zabaltzen ari da potentzia okupatzailearen zerbitzura, Israelen zerbitzura, besteak beste kolonia sionistei zerbitzua emateko, palestinarrak handik kanporatu ondoren eraikitako koloniak. Argi eta garbi, eta nazioarteko legediaren arabera, legez kanpoko ekintza da (Beasaingo enpresa-batzordea proiektu honen aurka dagoela argi utzi nahi dugu).

Nazio Batuen Giza Eskubideen Kontseiluaren 31/36 Ebazpenak (A/HRC/RES/31/36 6 GE.16-06472) "kezka larria adierazten du, eta honako hauek bertan behera uzteko eskatzen du: a) Israelek martxan jartzea Mendebaldeko Jerusalem eta kolonoguneak lotuko dituen tranbia bat, nazioarteko zuzenbidearen eta Nazio Batuen ebazpenen urraketa argia delako”.

Horren aurrean, uste dugu proiektu honekin CAF enpresa nazioarteko zuzenbidea urratzen ari dela, Harremanetarako Puntu Nazionalak, ELGAren mendeko erakundeak, dagoeneko salatu duen bezala. Erakunde horrek irizpen bat eman zuen, konpainia horrek Palestina okupatuan egiten dituen operazioek nazioarteko zuzenbidea nabarmen urratzen dutela aitortzeko.

Aurreko guztiagatik, Elkarrekin Podemos-IUk uste du Palestinan gertatzen ari dena proportzio historikoko krimena dela, eta mende honetan gertatutako giza krudelkeriaren adierazpen handienetako bat. Gure kontzientziak ez digu uzten beste aldera begiratzen palestinar izate hutsagatik milaka pertsona errugabe hiltzen dituzten bitartean.

Horregatik guztiagatik eta Beasain bakearen aldeko udalerria delako, honako hau aurkezten dugu:

**MOZIOA**

1. Jerusalemen tren arina zabaltzeko proiektua berehala bertan behera utz dezala eskatzen diogu CAF enpresari.

2. Beasaingo enpresa guztiak babesten ditugu, euren jarduera ekonomikoarekin herriak aurrera egiten baitu, betiere, gutxieneko arau etikoak betez eta giza eskubideak errespetatuz.